สถานเอกอัครราชทูต ณ กรุงเวลลิงตัน ชี้แจงกรณีซองบัตรเลือกตั้งของผู้ใช้สิทธิเลือกตั้งในนิวซีแลนด์ถึงประเทศไทยล่าช้ากว่ากำหนด โดยระบุว่า ปัญหากระบวนการจัดส่ง อยู่เหนือการควบคุม
สถานเอกอัครราชทูต ณ กรุงเวลลิงตัน ออกประกาศชี้แจง กรณีซองบัตรเลือกตั้งของผู้ใช้สิทธิเลือกตั้งในนิวซีแลนด์ถึงประเทศไทยล่าช้ากว่ากำหนด โดยระบุว่า สถานเอกอัครราชทูตฯ ได้จัดการเลือกตั้งนอกราชอาณาจักรในนิวซีแลนด์ระหว่างวันที่ 4 ถึง 16 มีนาคม โดยได้ดำเนินการครบทั้ง 3 วิธี ได้แก่ วิธีคูหา ที่สถานเอกอัครราชทูตฯ วิธีไปรษณีย์ และวิธีคูหาเคลื่อนที่ ที่นครโอ๊คแลนด์ และเมืองเบลเนม เพื่ออำนวยความสะดวกให้แก่ผู้มีสิทธิ์ลงคะแนนเสียงให้ได้มากที่สุด โดยมีผู้ลงทะเบียนขอใช้สิทธิเลือกตั้งนอกราชอาณาจักรในนิวซีแลนด์ทั้งสิ้น 1,862 คนและ มีผู้ใช้สิทธิ์เลือกตั้งรวม 1,542 คน หรือคิดเป็นร้อยละ 82.81 โดยการเลือกตั้งที่เมืองเบลเนม เมื่อวันที่ 16 มีนาคม เป็นแห่งสุดท้าย และได้มีการคัดแยกบัตรเลือกตั้งจนแล้วเสร็จในวันที่ 17 มีนาคม จึงได้จัดส่งซองบัตรเลือกตั้ง ออกจากกรุงเวลลิงตันในวันที่ 18 มีนาคม         โดยการขนส่งทางอากาศซึ่งมีกำหนดถึงประเทศไทยในวันที่ 19 มีนาคม แต่กระบวนการจัดส่งนี้ อยู่เหนือการควบคุมของสถานเอกอัครราชทูตฯ ซึ่งทางสถานเอกอัครราชทูตฯ เข้าใจความรู้สึกของผู้ใช้สิทธิ์เลือกตั้งทุกคน และรู้สึกผิดหวัง รวมทั้งเสียใจอย่างยิ่งต่อกรณีที่เสียงของผู้มีสิทธิ์เลือกตั้งในนิวซีแลนด์ อาจไม่สะท้อนออกมาในผลการเลือกตั้งครั้งนี้         อย่างไรก็ตาม สถานเอกอัครราชทูตฯ ขอบคุณชาวไทยในนิวซีแลนด์ที่มีความตื่นตัว และออกมาใช้สิทธิอย่างพร้อมเพรียงพร้อมยืนยันว่า ผู้ลงทะเบียนและใช้สิทธิเลือกตั้งที่นิวซีแลนด์ในครั้งนี้ ถือว่าได้ใช้สิทธิในการเลือกตั้งของตนเองแล้ว